钦定古今图书集成/明伦汇编/氏族典/第228卷 > 杨复恭
## 钦定古今图书集成/明伦汇编/氏族典/第228卷 > 杨复恭

按《唐书杨复恭传》：“复恭字子恪，本林氏子，杨复光从
兄也。宦父元翼，咸通中领枢密，世为权家。复恭略涉
学术，监诸镇兵。庞勋乱，战有功，自河阳监军入，拜宣
徽使。僖宗出居兴元，为枢密使。车驾还，为左神策中
尉、六军十二卫观军容使，封魏国公。帝崩，定策立昭
宗，加金吾上将军，稍攘取朝政。王瑰者，惠安太后弟”，
求节度使，帝问复恭，对曰：“不可。”瑰闻怒甚，至禁中见
复恭，诟辱之，遂居中任事。复恭不欲分己权，白为黔
南节度使，道兴元，而兄子守亮方领节度，阴勒利州
刺史覆瑰舟于江，宗属宾客皆死。帝知复恭谋，繇是
深衔之。复恭以诸子为州刺史，守贞为龙剑节度使，
守忠洋州节度使，皆自擅贡赋，上书讪薄朝政。大顺
二年，罢复恭兵，出为凤翔监军，不肯行，因丐致仕。诏
可，迁上将军，赐几杖。使者还，遣腹心杀使者于道，或
告且谋乱，诏神策军使李守节率卫兵攻复恭，治杀
使者罪，复恭出奔兴元。凤翔李茂贞、邠州王行瑜、华
州韩建、同州王行约、秦州李茂庄同劾守亮纳叛臣，
请出兵讨罪，诏令茂贞、行瑜讨之。景福元年，破其城，
复恭、守亮、守信奔阆州，将北奔太原，趋商山，至乾元，
为韩建逻士所禽，即斩复恭、守信，槛车送守亮京师，
枭首长安市。